Virallinen lehti nro C 304 , 06/10/1997 s. 0176



A4-0261/97 Päätöslauselma komission kertomuksesta neuvostolle ja Euroopan parlamentille yhteismarkkinoiden maatalouden valuuttajärjestelmästä (Ajanjakso 1. päivästä heinäkuuta 1995 30. päivään kesäkuuta 1996) (KOM(96)0636 - C4-0026/97) Euroopan parlamentti, joka - ottaa huomioon komission kertomuksen (KOM(96)0636 - C4-0026/97), - ottaa huomioon maataloutta ja maaseudun kehittämistä käsittelevän valiokunnan mietinnön sekä budjettivaliokunnan ja talousarvion valvontavaliokunnan lausunnot (A4-0261/97), A. katsoo, että heinäkuun 1995 ja kesäkuun 1996 välisenä aikana, jota komission kertomus koskee, ei enää esiintynyt merkittäviä valuuttakurssin vaihteluja, B. katsoo, että maatalouden valuuttajärjestelmää rahoitetaan yhteisön talousarvion maatalouden rahoitusosuudesta noin 1,3 miljardin ecun verran vuodessa, C. katsoo, että tässä vaiheessa ei ole aiheellista ehdottaa suuria uudistuksia maatalouden valuuttajärjestelmään, koska talous- ja rahaliiton kolmannen vaiheen on määrä alkaa 1. tammikuuta 1999, mikä tulee muuttamaan kaikki maatalouden valuuttajärjestelyt, D. katsoo kuitenkin, että järjestelmää on uudistettava joskus vuoden 1998 aikana, joten tarjolla olevien eri vaihtoehtojen tutkiminen ja analysointi on aiheellista; 1. Pyytää komissiota ottamaan huomioon seuraavat seikat kaikissa maatalouden valuuttajärjestelmää koskevissa ehdotuksissa: a) yhtyy komission näkemykseen, jonka mukaan on ennenaikaista tehdä ehdotuksia maatalouden valuuttajärjestelyä mukauttavaksi neuvoston asetukseksi, koska EMUun, uusien jäsenvaltioiden liittymiseen ja yhteisen maatalouspolitiikan uudistamiseen Agenda 2000 -ohjelman yhteydessä liittyy tällä hetkellä epävarmuustekijöitä, b) uskoo kuitenkin, että järjestelmän sääntöjä on pyrittävä jatkuvasti yksinkertaistamaan puuttumatta järjestelmään kokonaisuutena, ja vaatii erityisesti, että maatalouden muuntokursseja käytetään ainoana muuntokurssina kaikessa kaupankäynnissä, c) panee merkille, että huomattava määrä kyseisenä aikana tapahtuneista devalvaatioista oli erittäin pieniä (usein alle 0,5 %), ja uskoo, että järjestelmälle olisi eduksi, jos muutokset voitaisiin rajoittaa olennaisiin devalvaatioihin ja revalvaatioihin sen sijaan, että tehtäisiin jatkuvasti vähäisiä muutoksia, d) panee merkille, että ehdotukset järjestelmän uudistamiseksi on tehtävä vuonna 1998, ja katsoo, että perusperiaatteena olisi oltava se, että tuleva maatalouden valuuttajärjestelmä toimisi turvaverkkona niissä tapauksissa, jolloin valuuttojen arvot muuttuvat liikaa; katsoo, että järjestelmään olisi kuuluttava paikallisessa valuutassa ilmaistava vaihteluväli, ±5 % tietyn sovitun arvon molemmin puolin, jolloin valuuttakurssimuutokset eivät aiheuttaisi liiallisia häiriöitä markkinoihin tai tuloihin, e) katsoo, että pitkällä aikavälillä maatalouden valuuttajärjestelmän olisi pyrittävä siihen, että se rahoittaisi itsensä, sillä joidenkin maiden devalvaatioista on tultava säästöjä, joista voidaan maksaa korvauksia niille viljelijöille, joiden tulot putoavat revalvoivissa maissa; toteaa kuitenkin, että lisätukien maksaminen on tarpeen, sillä revalvaation piiriin kuuluvien viljelijöiden määrä ei todennäköisesti ole yhtä suuri kuin devalvaation piiriin kuuluvien, eivätkä valuuttaheilahtelut yleensä ole samansuuruisia; 2. Kehottaa puhemiestään välittämään tämän päätöslauselman neuvostolle ja komissiolle.